SKATTESJOKK: Hunden Nemi (9) og Andreas (4) har ingen forklaring på takseringstabben. Foto: PRIVAT

Norges dyreste hundehus?

Hunden Nemi bor i et hundehus til 172.000 kroner, ifølge Grimstad kommune.

Kjetil Høiby

Katrine Asheim

Oppdatert 4. mars 2014

Artikkelen er over seks år gammel

Da Sigurd A. Steensohn fikk skatteseddelen fra Grimstad kommune i forrige uke, fikk han et realt sjokk, melder Grimstad Adressetidende.

Hundehuset var taksert til 172.000 kroner, i papirene fra kommunen sto det oppført som «garasje/anneks» med en grunnflate på 48 kvadratmeter. Steensohn tar saken med et smil, men er ikke imponert over jobben som er gjort.

- Det er litt dårlig. Det går utover tiltroen til at systemet fungerer slik det skal når det blir så store feil, sier Steensohn til VG.

- Eiendomsskatt er mye penger for folk, og da er det viktig at arbeidet blir gjort ordentlig.

Søkte om garasje

Steensohn forteller at det ble søkt om byggetillatelse til en garasje da huset ble bygget i 2007. Denne ble det aldri noe av, og i informasjonbrevet fra kommunen står det at det har vært gjennomført utvendig befaring av alle eiendommer.

- Det er ennå god tid igjen av klagefristen, så jeg regner med at det blir ordnet opp i, sier Steensohn.

Med gjeldende takst ville Sigmund Steensohn måtte betale omtrent 450,- i eiendomsskatt for hundehuset for 2014.

Rådmann i Grimstad kommune, Per Kristian Vareide, sier man foreløpig bare kan spekulere i hva som konkret kan være grunnen til takseringsblemma.

Men én sak er rådmannen sikker på:

- Her har det åpenbart skjedd en feil. Det er jo tydelig.

I følge Grimstad kommune ble befaringene utført i fjor over en tidsperiode på flere måneder. Totalt har over 10.000 eiendommer blitt kartlagt og kontrollert.

Vareide forklarer at grunnlaget for takseringen settes sammen av ulike type datakilder og dokumenter. Både ytre faktorer som sollys, utsikt og beliggenhet spiller inn på den endelige verdien, i tillegg til tidligere takster og hva som står oppført i eiendomsregisteret.

- Jeg forsto det slik at selv ikke hunden var særlig begeistret for krypinnet sitt. 170.000 for et hundehus ikke en gang bikkja trives i er jo litt i overkant, sier han.

- Nemi vil helst flytte inn igjen til oss, bekrefter Steensohn.

Klikk for å aktivere kartet

Publisert: 04.03.14 kl. 14:26 Oppdatert: 04.03.14 kl. 15:03